Document ID: 32012D0294
Publication Date: 2012-05-25

Title and Content:
VYKONÁVACIE ROZHODNUTIE KOMISIE
z 25. mája 2012
o finančnom príspevku Únie členským štátom na programy kontroly, inšpekcií a dohľadu v oblasti rybného hospodárstva na rok 2012
[oznámené pod číslom C(2012) 3262]
(Iba anglické, bulharské, dánske, fínske, francúzske, grécke, holandské, litovské, lotyšské, maltské, nemecké, poľské, portugalské, rumunské, slovinské, španielske, švédske a talianske znenie je autentické)
(2012/294/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 861/2006 z 22. mája 2006, ktorým sa ustanovujú finančné opatrenia Spoločenstva na vykonávanie spoločnej politiky v oblasti rybného hospodárstva a finančné opatrenia v oblasti morského práva (1), a najmä na jeho článok 21,
keďže:
(1)
V súlade s článkom 20 nariadenia (ES) č. 861/2006 členské štáty predložili Komisii svoje programy kontroly rybného hospodárstva na rok 2012 spoločne so žiadosťami o finančný príspevok Únie na výdavky, ktoré vzniknú pri realizácii projektov, ktoré sú súčasťou týchto programov.
(2)
Na poskytnutie finančných prostriedkov Únie môžu mať nárok žiadosti týkajúce sa činností uvedených v článku 8 písm. a) nariadenia (ES) č. 861/2006.
(3)
Pri posudzovaní žiadostí o poskytnutie finančných prostriedkov Únie sa zisťuje ich súlad s pravidlami ustanovenými v nariadení Komisie (ES) č. 391/2007 (2).
(4)
Je vhodné určiť maximálnu výšku a sadzbu finančného príspevku Únie v rámci obmedzení stanovených v článku 15 nariadenia (ES) č. 861/2006 a stanoviť podmienky, za ktorých sa tento príspevok môže poskytnúť.
(5)
Členské štáty boli v súlade s článkom 21 ods. 2 nariadenia (ES) č. 861/2006 požiadané, aby predložili programy súvisiace s financovaním v prioritných oblastiach vymedzených Komisiou v jej liste zo 14. októbra 2011, t. j. v oblastiach vysledovateľnosti, validácie a krížovej kontroly údajov, merania výkonu motora, vybavenia malých flotíl systémami monitorovania plavidiel (ďalej len „systémy VMS“) a systémami elektronického zaznamenávania a podávania správ (ďalej len „systémy ERS“).
(6)
Na základe uvedených skutočností a s ohľadom na rozpočtové obmedzenia boli zamietnuté požiadavky na finančný príspevok Únie v rámci programov súvisiacich s neprioritnými opatreniami ako inštalácia automatických identifikačných systémov (ďalej len „AIS“) na paluby rybárskych plavidiel, odborná príprava a iniciatívy zamerané na zvyšovanie informovanosti o pravidlách spoločnej politiky v oblasti rybného hospodárstva, ako aj nákup alebo modernizácia rybárskych hliadkovacích plavidiel a lietadiel.
(7)
S cieľom podporovať investície do prioritných činností vymedzených Komisiou a s ohľadom na negatívny vplyv finančnej krízy na rozpočty členských štátov by sa výdavkom súvisiacim s uvedenými prioritnými oblasťami a ponechaným v rámci tohto rozhodnutia o financovaní mal udeliť vysoký podiel spolufinancovania v rámci obmedzení ustanovených v článku 15 nariadenia (ES) č. 861/2006.
(8)
V rámci prioritných oblastí vymedzených Komisiou sa javilo, že projekty zamerané na vysledovateľnosť, ktoré členské štáty prezentovali, si vyžadovali zavedenie globálneho a koordinovaného prístupu členských štátov ešte predtým, ako by bolo možné udeliť príspevok Únie. Posúdenie týchto projektov vysledovateľnosti týkajúcich sa príspevkov Únie bolo následne odložené na ďalšie rozhodnutie o financovaní, ktoré sa má pripraviť v roku 2012.
(9)
Na splnenie podmienok na poskytnutie príspevku by automatické lokalizačné zariadenia mali spĺňať požiadavky ustanovené vo vykonávacom nariadení Komisie (EÚ) č. 404/2011 z 8. apríla 2011, ktorým sa ustanovujú podrobné pravidlá vykonávania nariadenia Rady (ES) č. 1224/2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky rybného hospodárstva (3).
(10)
Na splnenie podmienok na poskytnutie príspevku by zariadenia elektronického zaznamenávania a podávania správ na palube rybárskych plavidiel mali spĺňať požiadavky ustanovené vo vykonávacom nariadení (EÚ) č. 404/2011.
(11)
Opatrenia stanovené v tomto rozhodnutí sú v súlade so stanoviskom Výboru pre rybné hospodárstvo a akvakultúru,
PRIJALA TOTO ROZHODNUTIE:
Článok 1
Predmet
Týmto rozhodnutím sa ustanovuje finančný príspevok Únie na rok 2012 na výdavky, ktoré vznikli členským štátom v roku 2012 pri zavádzaní monitorovacích a kontrolných systémov uplatniteľných v rámci spoločnej politiky rybného hospodárstva (SPRH), ako sa uvádza v článku 8 písm. a) nariadenia (ES) č. 861/2006.
Článok 2
Vyrovnanie nesplatených záväzkov
Všetky platby, pri ktorých sa žiada o náhradu, príslušné členské štáty vykonajú do 30. júna 2016. Platby, ktoré členský štát uskutoční po tomto dátume, nie sú oprávnené na náhradu. Viazanosť rozpočtových prostriedkov súvisiacich s týmto rozhodnutím sa zruší najneskôr do 31. decembra 2017.
Článok 3
Nové technológie a siete informačných technológií
1. Výdavky, ktoré vznikli v súvislosti s projektmi uvedenými v prílohe I, na zriadenie nových technológií a sietí informačných technológií s cieľom umožniť účinný a bezpečný zber a riadenie údajov v súvislosti s monitorovaním, kontrolou rybolovných činností a dohľadom nad nimi, ako aj na overovanie výkonu motora, spĺňajú podmienky na poskytnutie finančného príspevku vo výške 90 % oprávnených výdavkov v rámci obmedzení ustanovených v uvedenej prílohe.
2. Akékoľvek iné výdavky, ktoré vznikli v súvislosti s projektmi uvedenými v prílohe I, spĺňajú podmienky na poskytnutie finančného príspevku vo výške 50 % oprávnených výdavkov v rámci obmedzení ustanovených v uvedenej prílohe.
Článok 4
Automatické lokalizačné zariadenia
1. Výdavky, ktoré vznikli v súvislosti s projektmi uvedenými v prílohe II, na nákup a montáž automatických lokalizačných zariadení na paluby rybárskych plavidiel, ktoré umožňujú monitorovanie týchto plavidiel na diaľku centrom pre monitorovanie rybolovu prostredníctvom systému monitorovania plavidiel (ďalej len „VMS“), spĺňajú podmienky na poskytnutie finančného príspevku vo výške 90 % oprávnených nákladov v rámci obmedzení ustanovených v uvedenej prílohe.
2. Finančný príspevok uvedený v odseku 1 sa vypočíta na základe ceny, ktorej výška je obmedzená na 2 500 EUR na loď.
3. Na splnenie podmienok na poskytnutie finančného príspevku uvedeného v odseku 1 musia automatické lokalizačné zariadenia spĺňať požiadavky ustanovené v nariadení (ES) č. 2244/2003.
Článok 5
Systémy elektronického zaznamenávania a podávania správ
Výdavky, ktoré vznikli v súvislosti s projektmi uvedenými v prílohe III, na vývoj, nákup a inštaláciu komponentov systémov elektronického zaznamenávania a podávania správ (ďalej len „ERS“), ako aj výdavky na technickú pomoc súvisiacu s uvedenými systémami určenými na účinnú a bezpečnú výmenu údajov v súvislosti s monitorovaním a kontrolou rybolovných činností, ako aj dohľadom nad nimi, spĺňajú podmienky na poskytnutie finančného príspevku vo výške 90 % oprávnených výdavkov v rámci obmedzení ustanovených v uvedenej prílohe.
Článok 6
Zariadenia elektronického zaznamenávania a podávania správ
1. Výdavky, ktoré vznikli v súvislosti s projektmi uvedenými v prílohe IV, na nákup a montáž zariadení ERS na paluby rybárskych plavidiel, ktoré umožňujú plavidlám elektronicky zaznamenávať údaje o rybolovných činnostiach a podávať o nich správy centru na monitorovanie rybolovu, spĺňajú podmienky na poskytnutie finančného príspevku vo výške 90 % oprávnených výdavkov v rámci obmedzení ustanovených v uvedenej prílohe.
2. Finančný príspevok uvedený v odseku 1 sa vypočíta na základe ceny, ktorej výška je obmedzená na 3 000 EUR na plavidlo bez toho, aby bol dotknutý odsek 4.
3. Na to, aby sa splnili podmienky na poskytnutie finančného príspevku, musia zariadenia ERS spĺňať požiadavky ustanovené vo vykonávacom nariadení (EÚ) č. 404/2011.
4. V prípade zariadení, ktoré kombinujú elektronické zaznamenávanie a podávanie správ so systémom monitorovania plavidiel a ktoré spĺňajú požiadavky ustanovené vo vykonávacom nariadení (EÚ) č. 404/2011, sa finančný príspevok uvedený v odseku 1 tohto článku vypočíta na základe ceny, ktorej výška je obmedzená na 4 500 EUR na plavidlo.
Článok 7
Pilotné projekty
Výdavky, ktoré vznikli v súvislosti s projektmi uvedenými v prílohe V, na pilotné projekty v oblasti nových kontrolných technológií spĺňajú podmienky na poskytnutie finančného príspevku vo výške 50 % oprávnených výdavkov v rámci obmedzení ustanovených v uvedenej prílohe.
Článok 8
Adresáti
1. Toto rozhodnutie je určené Belgickému kráľovstvu, Bulharskej republike, Dánskemu kráľovstvu, Nemeckej spolkovej republike, Írsku, Helénskej republike, Španielskemu kráľovstvu, Francúzskej republike, Talianskej republike, Cyperskej republike, Lotyšskej republike, Litovskej republike, Maltskej republike, Holandskému kráľovstvu, Poľskej republike, Portugalskej republike, Rumunsku, Slovinskej republike, Fínskej republike, Švédskemu kráľovstvu a Spojenému kráľovstvu Veľkej Británie a Severného Írska.
2. Plánované výdavky, ich oprávnený podiel a maximálny príspevok Únie pre jednotlivé členské štáty sú tieto:
(v EUR)
Členský štát
Výdavky plánované v rámci vnútroštátneho programu kontroly rybolovu
Výdavky na projekty vybrané podľa tohto rozhodnutia
Maximálny príspevok Únie
Belgicko
610 000
410 000
345 000
Bulharsko
25 565
25 565
23 009
Dánsko
3 462 722
2 656 563
2 350 599
Nemecko
5 971 900
181 000
162 900
Írsko
52 370 000
270 000
163 000
Grécko
12 110 000
6 040 000
5 400 000
Španielsko
207 080
84 200
75 780
Francúzsko
3 550 955
2 152 500
1 937 250
Taliansko
5 877 000
4 412 000
3 846 000
Cyprus
65 000
65 000
38 500
Lotyšsko
17 856
17 856
13 400
Litva
284 939
284 939
256 445
Malta
117 000
104 500
94 050
Holandsko
1 709 400
1 580 000
1 422 000
Poľsko
2 674 000
0
0
Portugalsko
3 379 192
539 979
485 981
Rumunsko
615 000
430 000
367 000
Slovinsko
204 800
185 800
145 700
Fínsko
2 500 000
1 987 500
1 584 750
Švédsko
11 463 574
242 177
195 782
Spojené kráľovstvo
10 017 803
4 424 309
3 705 547
Spolu
117 233 786
26 093 889
22 612 693
V Bruseli 25. mája 2012

Classification:
Level 1 Topics: 100158
100156
100150
100161
100144
Level 2 Topics: 100261
100177
100252
100282
100223
Level 3 Topics: 5283
5922
4415
1005
4488
2476
All Topics: 1159
3636
4426
5229
5283
5334
5862
5926